Nassau

**Nassau** (mugažo anglijan kelel, virktas [ˈnæsɔː]) om Bagaman Sariden pälidn da kaikiš suremb lidn. Se om valdkundan opendusen, medijan i kommertine keskuz, mugažo Nju Providens-ümbrikon administrativine keskuz.

## Istorii
Eländpunktan aluz om pandud anglijalaižil kuti *Čarl'staun* () 17. voz'sadan keskes i om udesnimitadud vl 1695 nügüdläižikš Anglijan da Šotlandijan Uil'jam III-kunigahan augotižlibundan mödhe (Vil'hel'm III, 1689−1702, Oranjen-Nassaun tobmuzkodi).

20. voz'sadal Nassau šingotaškanzihe lidnaks kaitud kožujanno merikaranno. Vspäi 1920 äi rahoid tuliba lidnha, vahvištadud lähižiš AÜV:oiš «kuiv käskuz» kändi britaništ territorijad alkogoližeks bazaks, roman varažomaks kontrabandistoiden täht. AÜV:oiden laivišt kävuti sidä Toižen mail'man sodan aigan. Vn 1963 Kuban revolücijan jäl'ghe amerikaižiden turistoiden valu sirdi Bagamihe, i niiden pälidn kändihe lebukeskuseks. Britanižen kolonialižen arhitekturan äjüz vedab ičezennoks turistoid. Vspäi 1973 Nassau om ripmatoman valdkundan pälidnaks.

Nassau šingotase valdkundaližil aluzkundoil, lebuturizmal, tervhudenkaičendal (kuz' klinikad), meriportal.

## Geografijan andmused

Lidn sijadase valdkundan lodehes, Atlantižen valdmeren päivlaskmas, otab Nju Providens-sart täuzin (207 km²), sen kaikiš korktemb londuseline čokkoim om viž metrad ülemb meren tazopindad. Nassaun keskuz om saudud saren pohjoižpäivnouzmaiženno randanno. Matkad lähembaižhe järedha Majami-lidnhasai (Florid, AÜV) om 290 km päivlaskmha orhal. Lähembaine järed sar' om Andros 50 km päivlaskmha i suvipäivlaskmha.

Klimat om subekvatorialine päivoikaz, tropine mussonine savannan röunal. Voden keskmäine lämuz om +25,6 C°, kuidme +22,2..+28,9 C°. Ekstremumad oma +7,9 C° i +36,5 C°. Paneb sadegid 1426 mm vodes, enamba kezakus-redukus (151..220 mm kus), vähemba tal'vkus-keväz'kus (43..54 mm kus). Kun keskmäine relätivine nepsuz vajehtase 74..81 % röunoiš voden aigan. Meriveden lämuz vajehtase +24..+29 C° röunoiš voden aigan.

## Eläjad
Vn 2000 valdkundan rahvahanlugemižen mödhe Nassaun (kaiken Nju Providens-saren) kaikenaigaižiden eläjiden lugu oli 210 832 ristitud, vn 2010 — 246 329 ristitud, vn 2022 (eziandmused) — 296 522 ristitud. Kaikiš suremb lidnan ristitišt om nügüd'. Valdkundan ristitišton läz koumed nelländest eläb lidnas. Bagamiden ristitišt keskitase pälidnan teravan šingotesen tagut.

## Transport
Avtobusad, taksid i avtoiden kortom oma kundaližeks transportaks lidnas. Avtotelikund om hurapol'ne AÜV:oiden erineden. Ehtatimed ühtenzoittas toižidenke elänzoittud saridenke. Džordž-princan valdmad oma meriportaks matkadajiden laivoiden täht.

Nassaun rahvahidenkeskeine civiline lendimport valdkundan ezmäižen Linden Pindling-päministran nimed (*NAS / MYNN*, 3,2 mln passažiroid vl 2014) sijadase sil-žo sarel kuz'toštkümnes kilometras päivlaskmha lidnan keskuzpalaspäi Killarni-järven päivlaskmaižel randal. AÜV:oiden muitkontrol' om siš, tehtas reisid AÜV:oidme, Kanadan lidnoihe i Kariban meren maihe, mugažo Bagamiden saridme.

## Galerei

PIRATES OF NASSAU MUSEUM, NASSAU.jpg|Piratoiden muzei (2012)
ST. ANDREW'S PRESBYTERIAN CHURCH. NASSAU.jpg|Pühän Ondrijan jumalanpert' lidnan keskuzpalas, vn 2013 nägu (presviterianine)
Bahamas Port Administration Building, Nassau, Bahamas.jpg|Bagamoiden portan ohjandusen sauvuz kruizlaivoiden valdmoidenno vl 2016
Hilton Nassau.jpg|Üks' *Hilton*-adivpertišpäi vl 2009
UB Entrance.tif|Bagamoiden universitetan sauvused (2020)
Nassau Airport (New Providence Island, Bahamas) (12 June 2012) 2.jpg|Nassaun rahvahidenkeskeine lendimport vl 2012
CRUISE SHIP TERMINAL, NASSAU, BAHAMAS.jpg|Valdmad kruizlaivoiden täht vl 2012


## Homaičendad


## Irdkosketused
* Valdkundan da sen pälidnan ohjastusen oficialine sait (''bahamas.gov.bs''). 
* Nassau-lidnan penen Paradiz-saren turistine sait (''nassauparadiseisland.com'').  *(+ äikel'ne känduz)*